Христо Смирненски
Pro Patria

chitanka.info

Ту народняк, ту демократ,

ту прогресист, ту пък широк,

бай Тричко е аристократ

по ум, имот и дух висок.

Кат всеки българин и той

обича своя мил народ;

макар че не ходи на бой,

той пак е честен патриот.

По картата вървя без страх

в кръвопролитни боеве

и при победи или крах

аз виждал съм го да реве.

Но плюс това, но плюс това

той е ужасен филантроп

и за народните дела

открит е неговият джоб.

Да, вчера смая всички нас —

(ако не всички — мен поне!)

за подписка една завчас

изпразни свойто портмоне.

С спокоен жест и ясен взор,

за знатни руси — беглеци

от болшевишкия терор,

той седем хиляди връчи.

Пиян от милост и любов,

като същински патриот,

той чувствуваше се готов

на подвизи за чест и род.

* * *

От първий подвиг възхитен,

почерпи се един коняк

и радостен и изпотен,

изтегна се спокойно пак…

Захъркал громко в сладък сън,

беседваше с цар Николай,

когато ненадейно вън

потропа се и екна лай.

— Анастаси, кой е там?

— Един старик… един… таквоз.

Обуща иска да му дам,

бил пленник в Солун, та е бос…

— Сега е лято, що от туй,

че бос бил ходил… не вреди!

Обаче в всеки случай… чуй:

я дай му тез налъми ти.

Каишки нямат, ала той

ще ги привърже със канап,

ако е истински герой,

във всичко сигур е ербап…

Ту народняк, ту демократ,

ту прогресист, ту пък широк,

бай Тричко е аристократ

по ум, по вид и дух висок.

Кат всеки българин и той

е филантроп и патриот.

Отдал би и живота свой

за чест, слобода и народ.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.